Diari Oficial de la Generalitat Valenciana


Sumari del DOGV 6504, del 18-04-2011 (2011/4380)

RESOLUCIÓ d'11 d'abril de 2011, de la directora general del Secretariat del Consell, de la Conselleria d'Indústria, Comerç i Innovació, per la qual es disposa la publicació del Conveni marc de col·laboració entre la Generalitat i Sepes, Entitat Pública Empresarial de Sòl per al desenrotllament d'actuacions residencials.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6504

Data del DOGV
:   18-04-2011

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2011/4380


Data del document
:   11-04-2011

Organisme emissor
:   Conselleria d'Indústria, Comerç i Innovació

Tipus de document
:   Resolució

RESOLUCIÓ d'11 d'abril de 2011, de la directora general del Secretariat del Consell, de la Conselleria d'Indústria, Comerç i Innovació, per la qual es disposa la publicació del Conveni marc de col·laboració entre la Generalitat i Sepes, Entitat Pública Empresarial de Sòl per al desenrotllament d'actuacions residencials. [2011/4380]  
La Generalitat i Sepes, Entitat Pública Empresarial de Sòl han subscrit, després de la tramitació prèvia reglamentària, el 26 de febrer de 2010, un Conveni marc de col·laboració per al desenrotllament d'actuacions residencials.  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, i l'article 3.4 del Decret 20/1993, de 8 de febrer, del Consell, cal publicar en el Diari Oficial de la Comunitat Valenciana l'esmentat conveni que ha quedat inscrit en el Registre de Convenis de la Generalitat amb el número 0351/2011, i que figura com a annex d'esta resolució.  
  
València, 11 d'abril de 2011.- La directora general del Secretariat del Consell: Mª Teresa Lleó Alonso.   
  
  
Conveni marc de col·laboració entre la Generalitat Valenciana i Sepes, entitat pública empresarial de sòl per al desenvolupament d'actuacions residencials   
  
València, 26 de febrer de 2010  
  
En presència de Beatriz Corredor Sierra, ministra d'Habitatge  
  
Reunits  
D'una part, Juan Gabriel Cotino Ferrer, conseller de Medi Ambient, Aigua, Urbanisme i Habitatge, nomenat per aquest càrrec pel Decret 13/2009, de 27 d'agost, del president de la Generalitat, en l'exercici de les competències pròpies del càrrec.  
I d'una altra part, Félix Arias Goytre, director general de Sepes, Entitat Pública Empresarial de Sòl, en representació de l'esmentada entitat, d'acord amb les atribucions conferides pels articles 7 i 18 del Reial Decret 1525/1999, d'1 d'octubre, pel qual s'aprova l'estatut de l'entitat.  
Ambdues parts es reconeixen capacitat per a formalitzar aquest conveni marc de col·laboració, i en virtut d'això,  
  
Exposen  
  
I. Amb data 30 d'octubre de 2008, la Comunitat Valenciana i Sepes, Entitat Pública Empresarial de Sòl, d'ara endavant Sepes, van subscriure un protocol marc de col·laboració per a consensuar les accions necessàries per al desenvolupament de les actuacions residencials en matèria d'habitatge protegit que tinguen lloc al el seu àmbit regional, i tot això amb l'objectiu d'afavorir la implantació de les polítiques autonòmiques i estatals d'habitatge.  
II. Com a resultat de la col·laboració mantinguda, arran de la subscripció del protocol marc i de l'intercanvi d'informació entre ambdues parts, s'han concretat distintes accions encaminades a la consecució dels fins pretesos, entre els quals cal destacar:  
- La firma, el 20 de novembre de 2008, d'un conveni de col·laboració entre Sepes i la Gerència d'Infraestructures i Equipament de la Defensa (GIED) per a destinar, entre altres, els sòls dels quarters Parc Central d'Enginyers i Magatzem d'Intendència, i Parc i Mestrança d'Artilleria, ambdós situats a la ciutat de València, a la construcció d'habitatges subjectes a algun règim de protecció pública.   
  
Les actuacions més amunt esmentades permetran la implantació per part de Sepes d'una xifra entorn de 370 i 600 habitatges protegits respectivament.  
- En el marc de l'Oferta Pública de Compra de Sòl (OPCS), l'adquisició per part de Sepes del sòl oferit en l'àmbit de l'illa 1 (antiga UE R 25 del sector P-R 25) d'Ibi (Alacant), com també la subscripció d'un protocol de col·laboració amb l'Ajuntament el 13 de novembre de 2009. Aquesta actuació permetrà donar cabuda a una xifra aproximada de 700 i 850 habitatges. S'adjunta com a annex I a aquest document una còpia del protocol subscrit.  
- L'estudi i l'anàlisi d'una ampliació (3a) del Parc Empresarial d'Elx (Alacant) al qual anirà vinculat un desenvolupament residencial a la proximitat d'aquest, com a complement per al trasllat i reallotjament dels habitatges existents en l'àmbit afectat per l'actuació empresarial, d'aproximadament 86 ha de superfície.  
- L'estudi i l'anàlisi d'una actuació residencial a Benicàssim (Castelló), concretament referida a un àmbit format per sòl urbanitzable PRR-2 i una porció complementària de sòl no urbanitzable comú localitzat al nord del nucli urbà.  
- L'estudi d'una actuació per a la construcció d'edificis públics d'habitatges / allotjaments socials o protegits sobre parcel·les dotacionals de titularitat pública en l'àmbit denominat Sociòpolis, a la pedania valenciana de la Torre, que donen resposta a les necessitats concretes de les persones que per la seua edat demanen habitatges / allotjaments en règim de lloguer amb caràcter transitori i a preus assequibles.  
  
D'acord amb tot l'anterior i amb les directrius basades en el Protocol marc de col·laboració firmat entre les parts, la Generalitat Valenciana i Sepes han arribat als acords que es desenvolupen en les següents,  
  
  
Estipulacions  
  
Primera. Aquest conveni marc pretén definir l'abast de la col·laboració entre Sepes i la Comunitat Valenciana en relació amb el desenvolupament d'actuacions residencials en matèria d'habitatge protegit, dutes a terme per cada una de les parts en territori valencià, tenint el compte el resultat de l'intercanvi d'informació i els treballs realitzats des de la subscripció del Protocol marc el 30 d'octubre de 2008.  
  
  
Segona. Les actuacions que tinguen lloc en virtut d'aquest conveni siga actuacions estudiades fins a la data siga unes altres de noves que es consideren en el futur, s'han de formalitzar mitjançant la subscripció de convenis específics.  
Els esmentats convenis han d'establir la fórmula participativa per a l'adequada col·laboració entre la Generalitat, Sepes i, si s'escau, els corresponents ajuntaments, amb vista a la gestió i execució de les actuacions residencials.   
Així mateix, s'han d'establir els compromisos de les parts per a agilitar i posar en el mercat els solars destinats a habitatges subjectes a algun règim de protecció.  
  
Tercera. De conformitat amb el Protocol marc de col·laboració subscrit entre les parts i d'acord amb la Llei 16/2005, de 30 de desembre, Urbanística Valenciana, les actuacions urbanístiques s'han d'executar per gestió directa autonòmica.  
La Comunitat Valenciana promourà i Sepes executarà les corresponents actuacions urbanístiques, les quals tindran la consideració, amb caràcter general, de públiques, i la intervenció de Sepes serà de col·laboració amb la Comunitat Valenciana i els ajuntaments, mitjançant el finançament i l'execució d'aquestes, en les condicions i amb l'abast que expresse el corresponent conveni específic.  
No obstant això, si com a conseqüència dels acords a què s'arribe amb els respectius ajuntaments es considera més oportú per a l'eficàcia i agilitat procedimental de les actuacions, es pot optar per l'execució d'alguna d'aquestes mitjançant la modalitat de gestió directa municipal, en la qual, en col·laboració amb la Comunitat Valenciana, els ajuntaments promouran i Sepes executarà les corresponents actuacions urbanístiques.   
  
Quarta. La Comunitat Valenciana i, si és procedent, els ajuntaments, en l'exercici de les competències que tenen atribuïdes, han de col·laborar amb Sepes en el desenvolupament de les actuacions, en facilitar-li la realització de les gestions que calga i en tramitar els documents habilitants d'aquesta que siguen de la seua competència, de conformitat amb les disposicions legals aplicables i el que disposa el present conveni i els específics que siguen subscrits a aquest efecte, adoptant per a això els mecanismes necessaris perquè el nombre d'habitatges protegits en cada àmbit siga el màxim possible, podent incrementar-se, amb l'acord previ entre les parts, el percentatge mínim establit en l'ordenament d'aplicació.   
  
Cinquena. Sepes, com a propietària de solars resultants de les actuacions, determinarà els preus i les condicions de venda d'aquests atesa, si és procedent, la normativa legal vigent en matèria d'habitatge subjecte a algun règim de protecció pública.  
En virtut del que estipula el Protocol de 30 d'octubre de 2008, Sepes pot atorgar a favor de la Generalitat prioritat en la compra de solars resultants de les actuacions.  
  
Sisena. L'execució d'actuacions per a la construcció d'edificis públics d'habitatges / allotjaments socials o protegits sobre parcel·les dotacionals de titularitat pública pot desenvolupar-se en col·laboració directa amb Sepes o en col·laboració amb alguna de les societats participades al 100% per la indicada entitat.   
  
Setena. Aquest conveni entrarà en vigor a partir de la data de la firma i, després de la formalització prèvia dels tràmits que resulten pertinents, tindrà una duració indefinida excepte denúncia per escrit d'una de les parts interessades.  
  
Vuitena. Aquest conveni té naturalesa juridicoadministrativa, i correspon a l'ordre jurisdiccional contenciós administratiu el coneixement de les qüestions litigioses que puguen sorgir-ne en la interpretació i compliment.  
No obstant això, amb anterioritat a dirimir el conflicte en l'àmbit jurisdiccional les parts es comprometen a realitzar el requeriment regulat en l'artículo 44 de la Llei 29/1998, de 13 de juliol, Reguladora de la jurisdicció contenciosa administrativa.  
  
Novena. Aquest conveni ha sigut aprovat pel Consell d'Administració de Sepes en la sessió celebrada el 26 de febrer del 2010.  
En prova de conformitat i acceptació, ambdues parts firmen aquest document en dos exemplars a un sol efecte, al lloc i la data de l'encapçalament.  
  
  
El conseller de Medi Ambient, Aigua, Urbanisme i Habitatge  
Juan Gabriel Cotino Ferrer   
  
Per Sepes  
Félix Arias Goytre  
  
La ministra d'Habitatge  
Beatriz Corredor Sierra